24.5.2015 16:05 | Hokejový útočník Ladislav Nagy je pol roka bez výplaty, návrat do extraligy vylučuje.

Na majstrovstvách sveta v Ostrave mal byť jeden z ťahúňov slovenského tímu, tesne pred šampionátom sa však zranil a turnaj sledoval len pri televízore.

**SPORT_PROFIL=2137**Ladislav Nagy**SPORT_PROFIL** sa tak pomaly venuje rehabilitáciám a oddychuje. Energiu na novú sezónu načerpáva aj na golfe, keď si v spoločnosti Róberta Petrovického či Radoslava Suchého prišiel zahrať na turnaj Business golf tour.

fotogaléria Radoslav Suchý, Róbert Petrovický a Ladislav Nagy (Foto: BGT.sk)

Pre zdravotné problémy ste vynechali svetový šampionát. Ako ste na tom?

„Je to už lepšie, teraz sa venujem rehabilitáciám. Na budúci týždeň by som mal začať s cvičeniami na nohu a následne odštartovať letnú prípravu.“

Aký bol vlastne rozsah vášho zranenia?

„Mal som natrhnuté slabiny, s tým sa hrá len veľmi ťažko. Keby som išiel na šampionát, som len päťdesiatpercentný, navyše pri zlom pohybe som si to mohol roztrhnúť a bol by som mimo štvrť roka. S natiahnutými slabinami by som do Ostravy išiel, ale s natrhnutými sa to nedalo.“

Pozerali ste zápasy slovenskej reprezentácie?

„Samozrejme. Nevynechal som ani jeden. Škoda, že sa chalanom nepodarilo postúpiť. Aj som si s nimi písal a povzbudzoval ich. Najmä s Milanom Bartovičom, Tomášom Surovým, Michelom Miklíkom a Liborom Hudáčkom.“

Prežívali ste zápasy emotívne alebo ste skôr pokojný typ diváka?

„Prežíval som to naozaj emotívne. So slabšími mužstvami hrali chlapci dosť stiahnuto, čo nebolo dobre. Mali viac útočiť a byť aktívnejší. Nesúhlasím s niektorými vyjadreniami, že sa nám druhí vyrovnávajú, pretože sme tam mali výborné mužstvo. Mali sme hrať iný systém. Už je to však minulosť. Teraz ma zaujíma, ako sa skončia voľby o prezidenta SZĽH, či uspeje Rišo Lintner.“

Čo hovoríte na jeho kandidatúru?

„Je to vynikajúce, všetci hráči ho podporujeme. Musí totiž nastať zmena. Ja i ostatní chalani ho plne podporujeme. Náš hokej by mal byť profesionálny na úrovni Švédska či Fínska, zatiaľ to tak nie je.“

Richard Lintner by privítal pri reprezentácii trénera či manažéra zo Škandinávie alebo zámoria. Viete si to predstaviť?

„Tak by to malo byť. Severský a zámorský hokej udáva vo svete trend, mali by sme si z neho zobrať to najlepšie. V zahraničí je plno dobrých trénerov. Perfektný je aj Čech Vladimír Růžička, toho uznávam.“

fotogaléria Ladislav nagy slovan priprava aug2014 tasr

Majstrami sveta sa stali suverénne hráči Kanady. Čo hovoríte na ich výkony?

„Mali výborný výber. Nemali problém streliť v zápase desať gólov, to hovorí samo za seba. Hrali krásne. Po ich prvom stretnutí som povedal, že ani raz neprehrajú, a potvrdilo sa to. Finálový triumf nad Ruskom 6:1 bol len čerešničkou na torte.“

Vlani ste hrávali za Slovan, s ktorým máte stále zmluvu. Máte informácie o budúcnosti klubu?

„Počul som, že 1. júla sa začínajú kempy KHL, takže najneskôr do polovičky júna by mali oznámiť, či tam ostatnú alebo sa vrátia do extraligy. Zatiaľ nemám žiadne informácie, sám som zvedavý, ako sa to skončí. Ak Slovanu KHL nevyjde, budem si musieť hľadať nový klub.“

Máte záložný plán?

„Niečo som už riešil. Keďže však mám stále kontrakt so Slovanom, padli mi dve ponuky. Chceli ma zo Švédska i Nemecka. Najradšej by som však ostal v Slovane a KHL.“

Ak by sa Slovan vrátil do extraligy, zostali by ste aj tak?

„To nie, to je vylúčené.“

Klub vám dlhoval niekoľko výplat. Už ste peniaze dostali?

„Nie, stále čakáme. Päť a pol mesiaca som bez výplaty. Dúfam, že všetky podlžnosti vyrovnajú. Je to veľmi nepríjemná situácia. Prakticky som hral väčšinu sezóny zadarmo.“

"V Arizone mám ešte dom, tam by mi nebolo zle. Na druhej strane Chicago je elitný tím, pravidelne hráva o Stanley Cup. Ten je sen každého hokejistu.“

Je pre vás prioritou zostať v KHL alebo by ste chceli skúsiť ešte aj NHL?

„Kamaráti ma prehovárajú, aby som to išiel vyskúšať. Možno pôjdem. Momentálne však čakám, ako sa vyjadrí Slovan.“

Verili by ste si na NHL?

„Jasné. Počas tejto sezóny som sa bol pozrieť na zápase Arizony s Chicagom a podľa toho, čo som videl, ako niektorí chlapci hrajú, by som na NHL ešte mal.“

Kde by ste sa videli radšej, v mužstve Arizony či Chicaga?

„V Arizone mám ešte dom, tam by mi nebolo zle. Na druhej strane Chicago je elitný tím, pravidelne hráva o Stanley Cup. Ten je sen každého hokejistu.“

Zavítali ste na golfový turnaj. Ako vám to ide s palicami a loptičkami?

„V tejto sezóne hrám prvý raz. Ku golfu som sa dostal v Amerike, počas pôsobenia vo Phoenixe. Keď som doma, hrávam takisto, vlani mi robil parťáka Marek Bartánus. Je to super šport na odreagovanie.“